যাদবপুরের হিজাব বিতর্কে তিন সদস্যের তদন্ত কমিটি গঠন বিশ্ববিদ্যালয়ের

কলকাতা: যাদবপুর বিশ্ববিদ্যালয়ের (Jadavpur University) হিজাব বিতর্কে (Hijab Controversy at JU) এবার ৩ সদস্যের তদন্ত কমিটি গঠন করলেন বিশ্ববিদ্যালয় কর্তৃপক্ষ। ওই ঘটনার তথ্যানুসন্ধানে ফ্যাক্ট ফাইন্ডিং কমিটি তৈরি করে দিলেন উপাচার্য চিরঞ্জীব ভট্টাচার্য । বিজ্ঞপ্তি দিয়ে সে কথা জানিয়েছে যাদবপুর বিশ্ববিদ্যালয় কর্তৃপক্ষ। মঙ্গলবার, ৩০ ডিসেম্বর বিশ্ববিদ্যালয়ে এসে উপাচার্যের সঙ্গে কথা বলবেন রাজ্য সংখ্যালঘু কমিশনের সদস্যরা। তার আগে, সোমবার তদন্ত কমিটি গঠন করলেন বিশ্ববিদ্যালয় কর্তৃপক্ষ।

সূত্রের খবর, বর্ধমান বিশ্ববিদ্যালয়ের ইতিহাস বিভাগের অধ্যাপক সৈয়দ তানভীর নাসরিন কমিটির চেয়ারম্যান ও অন্য দুজন হলেন যাদবপুর বিশ্ববিদ্যালয়ের লাইব্রেরী ও ইনফরমেশন সায়েন্স ও এসসি, এসটি সেলের আধিকারিক সুবর্ণ কুমার দাস ও বিশ্ববিদ্যালয়ের কর্মসমিতিতে থাকা আচার্যের প্রতিনিধি কাজী মাসুম আকতার। কমিটি আগামী ৩০ দিনের মধ্যে ঘটনার পূর্ণাঙ্গ রিপোর্ট দেবে বলে বিজ্ঞপ্তি দিয়ে জানিয়েছে যাদবপুর কর্তৃপক্ষ। ৩০ ডিসেম্বর যাদবপুর বিশ্ববিদ্যালয়ে আসছে সংখ্যালঘু কমিশনের প্রতিনিধিরা। প্রসঙ্গত, গত সোমবার যাদবপুরে ইংরেজি তৃতীয়বর্ষের পঞ্চম সেমেস্টারের পরীক্ষা ছিল। সেই সময় হিজাব পড়ে পরীক্ষাকেন্দ্রে পরীক্ষা দিতে বসা দুজন ছাত্রীকে বিভাগীয় প্রধান হিজাব খুলতে বলেন। তারা নাকি কানে ব্লুটুথ হেডফোন লাগিয়ে নকল করছিল বলে অভিযোগ। তখন ওই ছাত্রীরা সহ পরীক্ষাকেন্দ্রে থাকা অন্য পরীক্ষার্থীরা প্রতিবাদ করেন। এরপর ওই ছাত্রী কর্তৃপক্ষের কাছে বিভাগীয় প্রধানের বিরুদ্ধে অভিযোগও করেন।

আরও পড়ুন:ছাব্বিশের রোডম্যাপ গড়তে রাতেই রাজ্য নেতৃত্বের সঙ্গে সাংগঠনিক বৈঠক শাহ-র

এমনকি ওই ঘটনার জন্য ২৪ ডিসেম্বর বিশ্ববিদ্যালয়ের সমাবর্তন অনুষ্ঠানে মঞ্চে ডিগ্রি নিতে গিয়ে বেশ কয়েকজন প্ল্যাকার্ড হতে প্রতিবাদও করেন। পাশাপাশি বেশকিছু ছাত্র সংগঠন উপাচার্যকে ঘটনার তদন্তের দাবি জানিয়ে স্মারকলিপিও জমা দেয়। ওই ঘটনার স্বচ্ছ ও নিরপেক্ষ তদন্তের জন্য এবার ৩ সদস্যের তদন্ত কমিটি গঠন করল যাদবপুর বিশ্ববিদ্যালয় কর্তৃপক্ষ।