যাদবপুরে সমাবর্তনে আসছেন না হরমনপ্রীত কৌর, কারণ কী?

কলকাতা: ২৪ ডিসেম্বর যাদবপুর বিশ্ববিদ্যালয়ের (Jadavpur University) বার্ষিক সমাবর্তন অনুষ্ঠানকে (Convocation) কেন্দ্র করে তৈরি হয়েছে নতুন বিতর্ক। বিশ্ববিদ্যালয় কর্তৃপক্ষ এ বছর মহিলা ক্রিকেট বিশ্বকাপজয়ী ভারতীয় দলের অধিনায়ক হরমনপ্রীত কৌরকে (Harmanpeet Kaur) ডিলিট প্রদান করার জন্য আমন্ত্রণ জানিয়েছিল। তবে বিশ্ববিদ্যালয় সূত্রে জানা গিয়েছে, তাঁর অনুষ্ঠানে উপস্থিতির জন্য প্রয়োজনীয় বিসিসিআই-এর (BCCI) অনুমতি পাওয়া যায়নি। ফলে শেষ মুহূর্তে নিশ্চিত হয়েছে যে, সমাবর্তনে উপস্থিত থাকতে পারবেন না হরমনপ্রীত। বিশ্বকাপজয়ী দলের অধিনায়ককে সম্মান জানানোর এই পরিকল্পনা ব্যাহত হওয়ায় বিশ্ববিদ্যালয় মহলে কিছুটা হতাশাও তৈরি হয়েছে।

আরও পড়ুন: দক্ষিণবঙ্গে ফের হাওয়া বদল, নিম্নচাপে পরিণত ঘূর্ণিঝড় ‘দিতওয়ার’

একই সঙ্গে অনুপস্থিত থাকছেন নোবেলজয়ী অর্থনীতিবিদ অধ্যাপক অভিজিৎ বিনায়ক বন্দ্যোপাধ্যায়। তাঁকে এই সমাবর্তনে বিশেষ অতিথি হিসেবে আমন্ত্রণ জানানো হলেও ব্যক্তিগত কারণবশত তিনি উপস্থিত থাকতে পারছেন না বলে জানা যাচ্ছে। এর ফলে অনুষ্ঠানের মূল আকর্ষণে কিছুটা ভাটা পড়লেও বিশ্ববিদ্যালয় কর্তৃপক্ষ জানিয়েছে, সমাবর্তনের মর্যাদা বজায় থাকবে যথাযথ ভাবেই।

বর্তমানে সিদ্ধান্ত হয়েছে, অনুষ্ঠানে প্রধান অতিথি হিসেবে উপস্থিত থাকবেন এআইসিটিই–র চেয়ারম্যান। সমাবর্তন উপলক্ষে বিশ্ববিদ্যালয় ইতিমধ্যেই প্রস্তুতি প্রায় শেষ করেছে। ছাত্রছাত্রীদের ডিগ্রি প্রদান, সাংস্কৃতিক অনুষ্ঠানসহ গোটা অনুষ্ঠানের পরিকল্পনা অপরিবর্তিত থাকবে। হরমনপ্রীত ও অভিজিৎবাবুর অনুপস্থিতি সত্ত্বেও সমাবর্তনকে স্মরণীয় করে তুলতে বিশ্ববিদ্যালয় আগ্রহী।

দেখুন আরও খবর: