আম্বেদকর নিয়ে ‘অপমানজনক’ মন্তব্যের অভিযোগ, কাঠগড়ায় যাদবপুরের অধ্যাপক

কলকাতা: যাদবপুর বিশ্ববিদ্যালয়ে (Jadavpur University) ফের বিতর্ক। ভারতীয় সংবিধান এবং সংবিধান প্রণেতা ড. বিআর আম্বেদকরকে (Dr. BR Ambedkar) নিয়ে আপত্তিকর ও অসম্মানজনক মন্তব্য করার অভিযোগ উঠেছে আন্তর্জাতিক সম্পর্ক বিভাগের এক অধ্যাপকের বিরুদ্ধে। অভিযুক্ত অধ্যাপকের নাম অরূপ ভট্টাচার্য। এই অভিযোগ ঘিরে বিশ্ববিদ্যালয় চত্বরে শুরু হয়েছে তীব্র চাঞ্চল্য।

অভিযোগকারিণী আন্তর্জাতিক সম্পর্ক বিভাগের স্নাতক দ্বিতীয় বর্ষের তৃতীয় সেমেস্টারের এক ছাত্রী। তাঁর দাবি, বৃহস্পতিবার ভারতীয় সংবিধান সংক্রান্ত পাঠ্যক্রমের কিছু প্রশ্ন জানতে ফোন করেছিলেন তিনি। সেই সময়েই অধ্যাপক সংবিধান ও বাবাসাহেব আম্বেদকরকে নিয়ে অবমাননাকর মন্তব্য করেন। বিষয়টি উল্লেখ করে উপাচার্য, সহ-উপাচার্য এবং সংশ্লিষ্ট বিভাগের প্রধানের কাছে লিখিত অভিযোগ জমা দিয়েছেন ওই ছাত্রী।

আরও পড়ুন: বিশৃঙ্খলার দায় কার? কী বললেন রাজীব কুমার?

ছাত্রী ও অন্যান্য পড়ুয়াদের অভিযোগ, শুধু সংবিধান বা আম্বেদকর প্রসঙ্গই নয়, অভিযুক্ত অধ্যাপক নিয়মিত ক্লাস নেন না, মাঝেমধ্যে বিশ্ববিদ্যালয়ে আসেন এবং ক্লাস চলাকালীন জাতপাত সংক্রান্ত মন্তব্যও করেন। এমনকী শিক্ষার্থীদের সঙ্গে দুর্ব্যবহারের অভিযোগও উঠেছে তাঁর বিরুদ্ধে।

এই প্রসঙ্গে যাদবপুর বিশ্ববিদ্যালয়ের উপাচার্য চিরঞ্জীব ভট্টাচার্য জানিয়েছেন, অভিযোগ পাওয়া গিয়েছে। তবে তিনি বর্তমানে বাইরে থাকায় বিষয়টি নিয়ে সব পক্ষের সঙ্গে কথা বলে পরবর্তী পদক্ষেপ করা হবে। বিশ্ববিদ্যালয় সূত্রে জানা গিয়েছে, আগামী সপ্তাহে আন্তর্জাতিক সম্পর্ক বিভাগের একটি বৈঠক ডাকা হয়েছে। সেখানেই অভিযোগগুলি নিয়ে আলোচনা হবে।

এদিকে সমস্ত অভিযোগ নিয়ে প্রতিক্রিয়া জানতে অভিযুক্ত অধ্যাপকের সঙ্গে যোগাযোগের চেষ্টা করা হলেও দীর্ঘক্ষণ তাঁর ফোন বন্ধ ছিল। বিষয়টি নিয়ে তদন্ত ও বিশ্ববিদ্যালয় কর্তৃপক্ষের সিদ্ধান্তের দিকেই এখন তাকিয়ে শিক্ষার্থী ও শিক্ষা মহল।

দেখুন আরও খবর: