যাদবপুর বিশ্ববিদ্যালয়ে বাড়ছে নিরাপত্তা, অগ্রগতির রিপোর্ট চাইল হাইকোর্ট

কলকাতা: কলকাতা হাইকোর্টে (Calcutta High Court) জমা পড়ল যাদবপুর বিশ্ববিদ্যালয়ের (Jadavpur University) নিরাপত্তা সংক্রান্ত রিপোর্ট। বিশ্ববিদ্যালয় কর্তৃপক্ষের তরফে জানানো হয়েছে, হাইকোর্টের নির্দেশ অনুযায়ী ইতিমধ্যেই যৌথ বৈঠক সম্পন্ন হয়েছে। নিরাপত্তা উন্নয়নে উচ্চ শিক্ষা দপ্তর ৬৮ লক্ষ টাকা বরাদ্দ করেছে বলেও রিপোর্টে উল্লেখ করা হয়েছে।

বিশ্ববিদ্যালয় জানিয়েছে, ক্যাম্পাসের ভেতরে মোট ৭০টি সিসিটিভি ক্যামেরা বসানোর দায়িত্ব একটি সংস্থাকে দেওয়া হয়েছে। আগামী ৪৫ দিনের মধ্যেই এই কাজ শেষ হবে বলে আশা। পাশাপাশি, ক্যাম্পাসে নিরাপত্তা জোরদার করতে ৩২ জন নিরাপত্তারক্ষী মোতায়েন করা হবে। সৈনিক বোর্ডের মাধ্যমে অবসরপ্রাপ্ত সেনা সদস্যদের নিয়োগ করার সিদ্ধান্ত নেওয়া হয়েছে।

আরও পড়ুন: উত্তরপ্রদেশে মর্মান্তিক সড়ক দুর্ঘটনা, মৃত বেলঘড়িয়ার চিকিৎসক পড়ুয়া

ভারপ্রাপ্ত প্রধান বিচারপতি সুজয় পাল এবং বিচারপতি পার্থসারথি সেনের ডিভিশন বেঞ্চ নির্দেশ দিয়েছে, আগামী ২১ জানুয়ারি নিরাপত্তা সংক্রান্ত পদক্ষেপের অগ্রগতি রিপোর্ট আদালতে পেশ করতে হবে।

কলকাতা হাইকোর্টে জমা পড়া রিপোর্টে আরও জানানো হয়েছে, বিশ্ববিদ্যালয় চত্বরের প্রতিটি সংবেদনশীল এলাকাকে চিহ্নিত করে সেখানে নজরদারি বাড়ানোর পরিকল্পনা নেওয়া হয়েছে। ছাত্রাবাস, প্রধান গেট, লাইব্রেরি, প্রশাসনিক ভবন–সব ক্ষেত্রেই পর্যায়ক্রমে বাড়ানো হবে নজরদারি। পাশাপাশি, আগত দর্শনার্থীদের প্রবেশপথ আরও নিয়ন্ত্রিত করতে নতুন গেটপাস ব্যবস্থাও চালুর কথা ভাবছে বিশ্ববিদ্যালয় কর্তৃপক্ষ।

উচ্চ আদালত স্পষ্ট জানিয়েছে, নিরাপত্তা ব্যবস্থায় কোনও ঢিলেমি বরদাস্ত করা হবে না। বিচারপতিদের পর্যবেক্ষণ, সম্পূর্ণ ক্যাম্পাসে স্বচ্ছ ও কার্যকর নিরাপত্তা ব্যবস্থা নিশ্চিত করতে হবে বিশ্ববিদ্যালয়কে। এর ফলে বহুদিন ধরেই নিরাপত্তা নিয়ে উদ্বেগে থাকা ছাত্র-শিক্ষক ও অভিভাবকদের মধ্যে আশার সঞ্চার হয়েছে। এখন নজর ২১ জানুয়ারির অগ্রগতি রিপোর্টে।

দেখুন আরও খবর: